CELEX: 32020R1176
Language: bg
Date: 2020-08-07 00:00:00
Title: Регламент за изпълнение (ЕС) 2020/1176 на Комисията от 7 август 2020 година за изменение на Регламент за изпълнение (ЕС) 2019/1387 по отношение на отлагането на датите на прилагане на някои мерки в контекста на пандемията от COVID-19 (текст от значение за ЕИП)

10.8.2020   
               
               
                  BG
               
               
                  Официален вестник на Европейския съюз
               
               
                  L 259/10
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1176 НА КОМИСИЯТА
         от 7 август 2020 година
         за изменение на Регламент за изпълнение (ЕС) 2019/1387 по отношение на отлагането на датите на прилагане на някои мерки в контекста на пандемията от COVID-19
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2004 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета (1), и по-специално член 31 от него,
         като има предвид, че:
         
                     (1)
                  
                  
                     Мерките, въведени за ограничаване на пандемията от COVID-19, сериозно възпрепятстват способността на държавите членки и на авиационния сектор да се подготвят за прилагането на редица наскоро приети регламенти за изпълнение в областта на авиационната безопасност.
                  
               
                     (2)
                  
                  
                     Изолацията в домашни условия и промените в условията на труд, както и възможността на заетите лица да се включат в трудовия процес, в съчетание с допълнителното работно натоварване, необходимо за справяне със значителните отрицателни последици от пандемията от COVID-19 за всички заинтересовани страни, влошават подготовката за прилагането на посочените регламенти за изпълнение.
                  
               
                     (3)
                  
                  
                     С регламент за изпълнение (ЕС) 2019/1387 на Комисията (2) се определят нови стандарти за изчисляване на летателните характеристики за кацане на въздухоплавателните средства, които се прилагат от 5 ноември 2020 г. С цел да се избегне ситуация, при която поради допълнителни оперативни изисквания прилагането на тези стандарти възпрепятства безпроблемното възобновяване на полетите в контекста на възстановяването след пандемията от COVID-19, тяхното прилагане следва да бъде отложено, за да се даде възможност на компетентните органи и на заинтересованите страни да се подготвят за тяхното изпълнение.
                  
               
                     (4)
                  
                  
                     Агенцията за авиационна безопасност на Европейския съюз потвърди пред Комисията, че отлагането на прилагането на разпоредбите, както е посочено в съображение 3, за ограничен период е възможно, без това да има отрицателно въздействие върху авиационната безопасност, тъй като тези правила съдържат технически облекчения за сектора, които се прилагат най-добре в условията на нормална работна среда.
                  
               
                     (5)
                  
                  
                     С цел да се осигури незабавна помощ за националните органи и за всички заинтересовани страни по време на пандемията от COVID-19 и да им се даде възможност да адаптират своите планове с цел отлагане на прилагането на съответните разпоредби, настоящият регламент следва да влезе в сила в деня след деня на публикуването му в Официален вестник на Европейския съюз.
                     
                  
               
                     (6)
                  
                  
                     Мерките, предвидени в настоящия регламент, са в съответствие със становището на комитета, създаден по силата на член 127 от Регламент (ЕС) 2018/1139,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 2, трета алинея от Регламент за изпълнение (ЕС) 2019/1387 датата „5 ноември 2020 г.“ се заменя с „12 август 2021 г.“
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 август 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 212, 22.8.2018 г., стр. 1.
         
            (2)  Регламент за изпълнение (ЕС) 2019/1387 на Комисията от 1 август 2019 г. за изменение на Регламент (ЕС) № 965/2012 по отношение на изискванията за изчисляване на летателните характеристики на самолетите за кацане и по отношение на стандартите за оценяване на състоянието на повърхността на пистата за излитане и кацане, за актуализация на аварийно-спасителното оборудване и изискванията за безопасност за някои въздухоплавателни средства и експлоатация без одобрение за увеличен обхват на операциите (ОВ L 229, 5.9.2019 г., стр. 1).